### 18.    Beslutning om at godkende kvalitetsrapport for skoleåret 2019/2020 med høringssvar

**Åbent**

Sagsnr.: 326-2021-8359        J.nr.: 17.01.10           Dokumentnr.:
326-2021-51008

**Sagstype**

Beslutning.

**Resume og sagens baggrund**

Der er udarbejdet en årlige
kvalitetsrapport for folkeskolen. Kvalitetsrapporten følger blandt andet op på
udviklingen i elevernes trivsel, fravær og karakterer.

Børn- og Familieudvalget sendte i
februar 2021 rapporten i høring blandt skolebestyrelserne, MED-udvalgene på
skolerne, de faglige organisationer og Fælleselevrådet.

**Indstillinger**

Direktøren indstiller, at

1.    Høringssvarene
tages til efterretning.

2.    Kvalitetsrapport
for folkeskolen for skoleåret 2019/20 godkendes.

**Behandling**

Børn- og Familieudvalget,
Økonomiudvalget, Kommunalbestyrelsen.

**Sagsfremstilling**

Folkeskolens kvalitetsrapport er et værktøj til dialog om
mål og resultater. Den skal vise kommunalbestyrelsen, hvordan folkeskolerne
lever op til de faglige mål. Kvalitetsrapporten skal være grundlaget for
dialogerne omkring folkeskolen:

* I kommunalbestyrelsen.
* Mellem kommunalbestyrelsen og den kommunale administration.
* Mellem administrationen og den enkelte skoleleder om
  skolens kvalitetsudvikling.
* Mellem skolelederne og de enkelte lærere og pædagoger
  om elevernes faglige udvikling.

Folkeskolelovens § 40a fastslår, at kommunerne mindst hvert
andet år skal udarbejde en kvalitetsrapport for folkeskolen. I Kalundborg
Kommune er det på nuværende tidspunkt et politisk ønske, at der udarbejdes
kvalitetsrapporter hvert år. Kvalitetsrapporten
for skoleåret 2019/20 er afgrænset i forhold til den udvidede obligatoriske
kvalitetsrapport, som skal fremlægges hvert andet år ifølge lovgivningen. Denne
ekstra kvalitetsrapport omfatter eksempelvis ikke elementerne om afkortet
skoleuge af hensyn til blandt andet afledte administrative opgaver på de
enkelte folkeskoler i tilknytning til udarbejdelsen af Kvalitetsrapporten.

Denne kvalitetsrapport er samtidig opfølgning på *Plan for
forbedring af resultater i folkeskolen* som afsluttes i juni 2021.
Fremadrettet forventes at arbejde efter en fælles folkeskolestrategi fra
skoleåret 2021/22 og frem.

*Særligt for skoleåret 2019/2020*

På baggrund af kvalitetsrapporten for skoleåret 2018/19 i
Kalundborg Kommune, så har der henover det seneste skoleår været en særlig faglig
og ledelsesmæssig opmærksomhed på især andelen af elever, som opnår minimum 02
i dansk og matematik. Selvom folkeskolen naturligt kan indgå i mange
sammenhænge og samarbejdsprojekter, så har opmærksomheden på det faglige niveau
også omfattet en prioritering af aktiviteterne i folkeskolen.

Folkeskolens prøver blev i 2020 aflyst på grund af Covid-19,
og derfor er elevernes afsluttende standpunktskarakter i hele landet omsat til
prøvekarakterer i skoleåret 2019/2020. Der skal tages højde for dette i
sammenligningen med data tidligere år.

Børne- og Undervisningsministeriet har meddelt, at den
socioøkonomisk reference for grundskolekarakterer ikke er beregnet for
skoleåret 2019/2020. Dette skyldes den væsentlige ændring af datagrundlaget
grundet aflysningen af folkeskolens prøver som følge af COVID-19. Tallene vil
derfor ikke fremgå af denne kvalitetsrapport. Derudover er data vedrørende ungdomsuddannelse
ikke opdateret ved Børne- og Undervisningsministeriet.

*Hovedkonklusioner*

Kvalitetsrapporten peger på, at
elevernes fravær i Kalundborg Kommune er blevet mindre og at trivslen fortsat
ligger stabilt tæt på landsgennemsnittet. Elevernes faglige resultater er i
2019/20 er steget. Resultaterne er for skoleåret 2019/20 målt på
standpunktskarakterer og ikke prøvekarakterer på grund af Covid-19. Andelen af
elever, som får mindst 02 i både dansk og matematik, er ligeledes steget. Der
har henover det seneste år været en særlig ledelsesmæssig og faglig
opmærksomhed på især andelen af elever, som opnår minimum 02 i dansk og
matematik.

Antallet af klager til Klagenævnet
for Specialundervisning er faldet i skoleåret 2019/2020.

Der er i høringsperioden kommet 28 høringssvar. Vedlagt
denne sag er kvalitetsrapporten, alle høringssvaret samlet i et bilag og et
resumé af høringssvarene opdelt i emner.

*Høringssvar*

Der er i høringsperioden kommet 28 høringssvar som
indeholder mange forskelligartede bemærkninger. Flere høringssvar fokuserer på
fravalget af folkeskolen og det generelt faldende elevtal.  Forhold omkring
kompetencedækning går igen i flere høringssvar. Mange høringssvar udtrykker
glæde over det faldende elevfravær. Flere peger på at forhold i forbindelse med
Covid-19 situationen har indvirkning på resultaterne. Den manglende
socioøkonomiske ramme, som denne gang ikke indgår, peger flere på er en svaghed
ved denne rapport. I resuméet af høringssvarene fremgår de mest centrale pointer
fra hvert høringssvar. For det fulde og detaljerede overblik henvises til de
enkelte høringssvar.

**Økonomiske konsekvenser**

Ingen.

**Børn- og Familieudvalgets møde
den 7. april 2021:**

Godkendt.

**Økonomiudvalgets møde den 21.
april 2021:**

Anbefales.

**Bilag**

|  |  |
| --- | --- |
| Kvalitetsrapport for folkeskolen for skoleåret 2019 og 2020 | 326-2021-68171 |
| De samlede høringssvar til Kvalitetsrapporten for skoleåret 2019-20 | 326-2021-71154 |
| Resume af høringssvar for Kvalitetsrapport for folkeskoler for skoleåret 2019-2020 | 326-2021-71040 |